በሕገወጥ መሬት ወረራና በሕገወጥ ግንባታ አስተዳደሩ ከ14 ቢሊዮን ብር በላይ ማጣቱ ተረጋገጠ
‹‹በጥናቱ ላይ ተመሥርተን ዕርምጃ እንወስዳለን›› ምክትል ከንቲባ አዳነች አቤቤበመሬትና መሬት ነክ ጉዳዮች ላይ የተጣለው ዕግድ ተነሳበአዲስ አበባ ከተማ አስተዳደር በአሥሩም ክፍላተ ከተሞች በተፈጸመ ሕገወጥ የመሬት ወረራና ሕገወጥ ግንባታ፣ የከተማ አስተዳደሩ ከ14 ቢሊዮን ብር በላይ ገቢ ማጣቱ ተረጋገጠ፡፡የሕገወጥ ተግባራት ክንውኑ በዋናነት የተካሄደው በራሱ በከተማ አስተዳደሩ የመንግሥት ሠራተኞች መሆኑም ተጠቁሟል፡፡ ለመንግሥት የሚሠሩ በመምሰል ቢሮ ቁጭ ብለው ‹‹ጠቅሜ ልጠቀም›› በሚል አገርንና ወገንን የሚጎዳ ድላላ በሚያከናውኑ ግለሰቦች በአማካይነት 1,352 ሔክታር መሬት በሕገወጥ መንገድ መወረሩን፣ 79114 ሕገወጥ ግንባታዎች መከናወናቸውንም በተደገ ጥናት መረጋገጡን አስተዳደሩ ይፋ አድርጓል፡፡ በጥናቱ ውጤት አማካይነት ዕርምጃ እንደሚወሰድም ምክትል ከንቲባ አዳነች አቤቤ ተናግረዋል፡፡ አስተዳደሩ ሰሞኑን ባደረገው ጥናት 14 ቢሊዮን ብር ገቢ መታጣቱን ጠቁሞ ይህም በሕገወጥ መንደሮች ግንባታ፣ በግለሰቦችና በባለሀብቶች ከተወሰደ ቦታ መሆኑን  አስታውቋል፡፡ በሪል ስቴት ባለሀብቶች፣ በሃይማኖት ተቋማትና በመንግሥት ተቋማት ጭምር ሕገወጥ ወረራ መፈጸመሙ ተገልጿል፡፡ በተለይ የአስተዳደሩ ሠራተኞች የተሰረዙ ካርታዎችን በማደስ፣ በሪል ስቴት ስም ለግለሰቦች መሬት በመስጠት፣ የመንግሥት ቤቶችን በማፍረስ፣ ሰነድ በማጥፋትና የአርሶ አደሮች መሬት ወደ መሬት ባንክ በማስገባት ከፍተኛ አስተዋጽኦ ማድረጋቸው በጥናቱ መረጋገጡም ተገልጿል፡፡ ከ1997 ዓ.ም. እስከ 2012 ዓ.ም. ድረስ ያለውን ሕገወጥ ወረራና ግንባታ ያካተተ ጥናት መደረጉንም አስተዳደሩ አክሏል፡፡ የፀጥታ አካላት፣ ደላሎች፣ ባለሀብቶችና የመንግሥት አመራሮች በድርጊቱ መሳተፋቸውም ተጠቁሟል፡፡በተያያዘ ዜና በመሬትና መሬት ነክ በሆኑ ጉዳዮች ላይ ተጥሎ የሰነበተው ዕገዳ፣ ከኅዳር 17 ቀን 2013 ዓ.ም. ጀምሮ መነሳቱን አስተዳደሩ አስታውቋል፡፡ ከነሐሴ 20 ቀን 2012 ጀምሮ ለሦስት ወራት ያህል ተጥሎ የነበረው ዕግድ፣ የከተማ አስተዳደሩ ከመሬት ጋር በተያያዘ ሲያጣራው የነበረውን አሠራር በማጠናቀቁ እንዲነሳ ማድረጉን ገልጿል፡፡ 